钦定古今图书集成/明伦汇编/交谊典/第065卷 > 《投顾端公启》顾云
## 钦定古今图书集成/明伦汇编/交谊典/第065卷 > 《投顾端公启》顾云

某启。某闻三吴词苑，不乏家声。两晋儒林，非无祖德洎风流濅薄，簪绂渐稀。将阐吾宗，独付全德；不依华
宇，更托何门。某远派涓流，寒林一叶。学由耕石，才实
镂冰。爰自随计遐方，观光上国。难沽声价，易掇羁愁。
出谷风高，先摧弱羽。登门浪急，预返穷鳞。伏念一掷
鱼竿，四环星管。华发洒倚门之泪，远书开隔岁之缄。
而又曾弃关𦈡，空归未得，已随律柱，舍此何之？今则
渐偪春期，将临试艺，弯弧乏勇，睇鹄增忧。伏以端公
三翁德服儒流，言为诂训，荑枯有术，肉骨多方。傥蒙
少借馀波，微回诞说。当见长房之竹，亦可为龙；则知
庄叟之鱼，终能化羽。轻渎尊听，伏积忧惶，延望音尘，
不胜翘企。